BESLUTNING [1] om situationen i Somalia

[1] Vedtager af Den Paritetiske Forsamling AVS-EU den 20. marts 1997 i Bruxelles (Belgien).

Den Paritetiske Forsamling AVS-EU,

- forsamlet i Bruxelles den 17.-20. marts 1997,

- der henviser til sine tidligere beslutninger om situationen i Somalia,

A. der henviser til, at den politiske, sociale og økonomiske situation i Somalia er på vej ind i en fase med hurtig udvikling, som kræver, at det internationale samfund er besluttet på at støtte de mest positive aspekter,

B. der glæder sig over IGADD-medlemslandenes ihærdige bestræbelser på at finde frem til en bæredygtig løsning på krisen i Somalia og navnlig over den aftale, som blev undertegnet på mødet i Sodere i Etiopien i januar 1997, hvori deltog 26 politiske somaliske organisationer, og hvis højdepunkt var skabelsen af et nationalt velfærdsråd, og over det rådgivende møde i Nairobi i oktober 1996, hvori deltog tre store somaliske oprørsgrupper,

C. der er opmuntret over den indgåede forpligtelse til at gå videre til en ny fase i fredsprocessen og over den vedtagne beslutning om at overvinde de nuværende vanskeligheder i forbindelse med forberedelsen af den konference, der skal afholdes i Bossaso i Somalia,

D. der henviser til, at den politiske og sikkerhedsmæssige situation varierer betydeligt fra det ene område af landet til det andet, og at den fortsat er ømtålelig i talrige bycentre og navnlig i Mogadiscio,

E. der henviser til, at den ustabile situation hidtil har stået i vejen for den internationale bistand og har haft alvorlige følger for civilbefolkningen, som i store områder af landet stadig ikke har adgang til rimelig ernæring eller til grundlæggende tjenester (vandforsyning, sundhedstjenester, undervisning osv.),

F. der henviser til, at FN den 12. december 1996 udsendte en opfordring til hasteindkaldelse af kapital til Somalia med henblik på at forebygge en ny humanitær krise,

G. der henviser til, at det er af afgørende betydning at løse de problemer, som fortsat består i Somalia, såvel for det somaliske folk som for stabiliteten i hele området omkring Afrikas Horn,

H. der henviser til, at krigen mellem stammerne hidtil ikke har gjort det muligt at genetablere en hensigtsmæssig institutionel ramme på nationalt plan, hvilket rent faktisk har forhindret Somalia i at ratificere Lomé-konventionen og i dermed at råde over beløbet på 111 mio ecu, der er fastsat i den 7. EUF,

I. der henviser til, at Den Paritetiske Forsamling AVS-EU gentagne gange har opfordrer Rådet og Kommissionen til trods alt at betragte Somalia som part i Lomé-konventionen og til at fastlægge alle de politiske og juridiske instrumenter, som ville gøre det muligt for det somaliske folk at nyde godt af alle de hjælpe- og samarbejdsforanstaltninger, som er fastsat i selve konventionen,

J. der henviser til, at AVS-EF-Ministerrådet på mødet den 30. juni 1996 bekræftede dette lands tiltrædelse af Lomé-konventionen, hvilket gjorde det muligt for Kommissionen at træffe afgørelse om iværksættelsen af et første rehabiliteringsprogram (47 mio ecu) i juli 1996 og at bane vejen for yderligere bistandsprogrammer,

K. der henviser til, at den humanitære hjælp og støtten til økonomiske aktiviteter centreret omkring omlægningen af de grundlæggende tjenester i de tilfælde, hvor de politiske og sikkerhedsmæssige betingelser har tilladt det, har givet overbevisende resultater,

L. der henviser til alle EU's bestræbelser i løbet af de seneste år for at hjælpe Somalia med at opfylde sine mest presserende behov med hensyn til genopbygning og reaktivering af landets økonomi,

M. der henviser til, at Somalia betragtes som et AVS-land, der »traditionelt eksporterer bananer«til EU,

N. der henviser til, at Kommissionen agter at reducere status i forbindelse med EU's særlige udsendings kontor for Somalia, der er beliggende i Nairobi (Kenya),

O. der henviser til den positive rolle, som SACB (Somalia Aid Coordination Body) hidtil har spillet, hvilket har gjort det muligt at skabe de nødvendige betingelser for den internationale bistand og for en samordning af den indsats, der gøres af de vigtigste donorer, nationale agenturer og ikke-statslige organisationer, der virker i Somalia,

1. opfordrer indtrængende alle de somaliske parter til at overholde våbenhvileaftalen og til for alvor at indlede en politisk fredsproces, der gør det muligt at iværksætte genopbygningen i landet;

2. beder indtrængende alle de politiske somaliske grupper, som deltog i mødet i Sodere, om at øge indsatsen for at få gennemført aftalen og retter en indtrængende appel til de andre politiske somaliske grupper, som ikke deltog i dette møde, om at gøre ligeså, i håbet om en samlet løsning på konflikten med henblik på fred, velstand og udvikling i Somalia såvel som på det bredere regionsplan;

3. opfordrer det internationale samfund, navnlig FN, EU og de mellemstatslige organisationer, herunder Den Arabiske Liga og organisationerne tilknyttet Den Islamiske Konference, til at forene deres bestræbelser for sammen med OAU og IGAD at finde en løsning på den konflikt, som splitter Somalia;

4. tilkendegiver sin støtte til de bestræbelser, som OAU, IGAD og FN's, EU's og den italienske regerings udsendinge har udfoldet, og som har muliggjort virkeliggørelsen af den nuværende våbenhvileaftale;

5. insisterer på, at EU-Rådet når frem til en konsekvent metode til at tackle situationen i Somalia, som gør det muligt at støtte de politiske initiativer, der tager sigte på at skabe fred i landet;

6. appellerer til det internationale samfund, særlig EU, om at anvende yderligere ressourcer til bekæmpelse af fattigdom, etablering af funktionelle samarbejdsaftaler, som er nødvendige for at styrke freden i de forskellige sektorer, og om at fremme rehabiliteringen af andre sektorer og andre samfund, idet der i denne sammenhæng tages behørigt hensyn til kvindens rolle og til de etablerede organisationer i de lokale samfund som deltagere i beslutningsprocessen med hensyn til bistand og rehabilitering;

7. gentager sit krav til Kommissionen, EU-Rådet, AVS-EF-Ministerrådet og Ambassadørudvalget om straks at fastlægge de instrumenter, som er nødvendige for at gøre det muligt for Somalia og dets befolkning at nyde de fordele, som den fjerde Lomé-konvention giver, således som krævet gentagne gange af Den Paritetiske Forsamling AVS-EU og AVS-EF-Ministerrådet;

8. anser det for at være af afgørende betydning, at særprogrammet for genopbygning til fordel for Somalia, der har fået tildelt 47 mio ecu, iværksættes hurtigt og gennemføres korrekt, navnlig til gavn for de mest sårbare befolkningsgrupper, og til fremme af genopbygningen af vigtige sociale infrastrukturer, til støtte for reaktiveringen af de økonomiske aktiviteter, navnlig landbrug, kvægopdræt og fiskeri;

9. opfordrer AVS-EF-Ministerrådet til at foreslå, at der skabes et juridisk instrument, som gør det muligt for Somalia at få adgang til PIN-ressourcerne under den 7. og 8. EUF og de regionale indikativprogrammer til trods for mangelen på nationale myndigheder med bemyndigelse til at ratificere den 4. Lomé-konvention;

10. finder, at den usædvanlige karakter af den situation, hvori Somalia befinder sig, kræver, at der vedtages juridiske, politiske, økonomiske og administrative instrumenter af lige så usædvanlig art, der gør det muligt for Kommissionen at anvende EUF's ressourcer ikke blot til reaktiveringsprogrammer, men ligeledes til langsigtede udviklingsprogrammer;

11. opfordrer Kommissionen, særlig ECHO, til at overvåge fødevareforsyningen i Somalia med henblik på at hindre, at der opstår hungersnød, og til om nødvendigt at udarbejde et nødhjælpsprogram, som tager hensyn til indvirkningen på de mest sårbare befolkningsgrupper;

12. gentager sin anmodning til Kommissionen om at sikre fuldstændig gennemførelse af»bananprotokollen«og af Rådets forordning nr. 404/93 (den fælles markedsordning for bananer) og nr. 2320/96 (fortsat anvendelse af den særlige støtteordning for traditionelle AVS-leverandører af bananer) til fordel for Somalia og somaliske bananproducenter for at gøre det muligt for dem endelig at drage fordel af alle de kommercielle og finansielle instrumenter, der er fastsat i disse bestemmelser;

13. anmoder Kommissionen og Rådet om at vedtage de konkrete foranstaltninger, som er nødvendige for at sikre eksporten fra Somalia (navnlig af bananer) en tilpasset administrativ og toldmæssig beskyttelse med henblik på at sikre denne eksport, navnlig de varer og mængder, der importeres i EU, fuld og hel toldfritagelse;

14. finder Kommissionens beslutning om at reducere status med hensyn til EU's særlige udsendings kontor for Somalia, der ligger i Nairobi, meget alvorlig og anmoder indtrængende om, at denne beslutning erklæres ugyldig;

15. finder det nødvendigt at bevare en autonom »Somalia«-enhed med en uafhængig særlig EU-udsending, da en sådan er absolut nødvendig for at sikre opretholdelsen af et stabilt bånd mellem rehabilitering og fredsstiftelse;

16. mener, at den særlige udsendings rolle har været og vedbliver med at være af væsentlig betydning for at gøre det muligt for EU at sikre en passende forbindelse med sine somaliske samtalepartnere og med de ikke-statslige organisationer, der virker i Somalia, og for at sikre SACB's korrekte funktion i dets rolle som privilegeret koordinerings- og samspilspol mellem FN's organer, donorerne og de ikke-statslige organisationer;

17. erklærer sig på ny alvorligt bekymret over de sørøverhandlinger på fiskeriområdet, der er begået i Somalias farvande, og over den fortsatte ulovlige dumpning af nukleart affald og andet farligt industriaffald i landet, hvilket er i total modstrid med de folkeretlige love, og appellerer til det internationale samfund om, at det straks træffer de nødvendige foranstaltninger til at hindre denne praksis;

18. pålægger sine formænd at sende denne beslutning til AVS-EF-Ministerrådet, Kommissionen, FN og OAU.